《同白岩诸公清凉寺避暑》
明代·吴俨

寺出高城上，已与尘世隔。谁知眺远人，犹恨高未极。

眷兹西北岑，揽衣思峻陟。初绕东冈行，相顾戒勿亟。

丛篁夹疏松，苍苔封断壁。扪萝心尚恐，踏磴足屡仄。

登顿自忘疲，攀援谁所迫。山腰若稍平，欲坐恨太窄。

倚树憩重阴，于兹休足力。回头瞰其下，黯闇深莫测。

恍闻风雨声，疑是蛟龙宅。排云更直上，从吏不能掖。

藤蔓直垂肩，巑岏低碍额。倏忽至绝顶，一览千峰碧。

始觉宇宙宽，八荒无畛域。不知上去天，还有几千尺。

长江地底来，秪见一线白。岂是禹凿馀，抑乃巨灵擘。

不然混沌初，融液已无迹。风卷白云飞，山衔红日昃。

星斗悬碧空，一一手可摘。飞盖结层轩，翚翚若张翼。

持杯复高歌，沈思还对奕。豁我千里眸，愈我烟霞癖。

且勿论废兴，俯仰怀畴昔。

作者简介：吴俨（1457－1519），字克温，号宁庵，南直隶宜兴县人（今江苏宜兴）人。成化二十三年（1487）进士，选庶吉士，授编修，历侍讲学士，掌南京翰林院。正德二年（1507），忤刘瑾被夺职。刘瑾败，吴俨复官历礼部左、右侍郎。正德十一年，进南京礼部尚书。正德十三年，吴俨率大臣上疏谏阻武宗北游宣府、大同。正德十四年五月初十日卒于位，年六十三，赠太子少保，谥文肃。有《吴文肃公摘稿》。